Βασιλόπιτα με μανταρίνι, κάστανο και μέλι (χωρίς μίξερ)
Ο Σπύρος Πεδιαδιτάκης μας έδωσε μια συνταγή για βασιλόπιτα με υλικά που βρίσκουμε στο σούπερ μάρκετ, εντυπωσιακά νόστιμη. Μανταρίνι, κάστανο και μέλι σε ένα πολύ ωραίο γιορτινό γλυκό.
7 αυγά (375 γρ.), 300 γρ. ζάχαρη άχνη, 150 γρ. μέλι, 210 γρ. χυμός μανταρινιού, ξύσμα από 6 μανταρίνια (3 κουτ. γλυκού), 480 γρ. αλεύρι για όλες τις χρήσεις, 3 κουτ. γλυκού μπέικιν πάουντερ, 1/2 κουτ. γλυκού κανέλα σε σκόνη, 1/4 κουτ. γλυκού μοσχοκάρυδο, τριμμένο, 1/4 κουτ. γλυκού γαρίφαλο, τριμμένο, 480 γρ. βούτυρο αγελάδας, λιωμένο, 150 γρ. κάστανα βρασμένα και τεμαχισμένα (καθαρό βάρος) - υπάρχουν και έτοιμα βρασμένα κάστανα, που πωλούνται συσκευασμένα σε κενό αέρος, 600 γρ. ζάχαρη άχνη, 100 γρ. χυμός μανταρινιού, 200 γρ. νερό, 50 γρ. μέλι , φλούδες από 4 χοντρόφλουδα μανταρίνια (όσο γίνεται, σε μεγάλα κομμάτια), 4 μαρόν γκλασέ ή κάστανα από γλυκό κουταλιού ή απλά βρασμένα κάστανα, άχνη ζάχαρη
Για να φτιάξουμε τη βασιλόπιτα με μανταρίνι, κάστανο και μέλι, αρχικά ανακατεύουμε, σε ένα μεγάλο μπολ με ένα σύρμα, τα αυγά με τη ζάχαρη άχνη.Στη συνέχεια, προσθέτουμε το μέλι, τον χυμό και το ξύσμα μανταρινιού και ανακατεύουμε. Παράλληλα, σε άλλο μπολ κοσκινίζουμε το αλεύρι με το μπέικιν πάουντερ, την κανέλα, το μοσχοκάρυδο, το γαρίφαλο και προσθέτουμε στο μείγμα ανακατεύοντας μέχρι να ομογενοποιηθεί. Προσθέτουμε το βούτυρο και συνεχίζουμε το ανακάτεμα. Ρίχνουμε τα κάστανα και ανακατεύουμε με σπάτουλα.Επενδύουμε με αντικολλητικό χαρτί τα εσωτερικά τοιχώματα από μια φόρμα με αποσπώμενο πυθμένα διαμέτρου 24 εκ. και ύψους 6 εκ.Αδειάζουμε το μείγμα στη φόρμα.Ψήνουμε σε προθερμασμένο φούρνο στους 170°C για 45 λεπτά. Για να δούμε αν έχει ψηθεί καλά, βυθίζουμε στο κέντρο ένα μαχαίρι - θα πρέπει να βγει στεγνό, χωρίς υπολείμματα από υγρή ζύμη, αλλιώς ψήνουμε λίγο ακόμα.Βγάζουμε τη βασιλόπιτα από τον φούρνο, περιμένουμε 10 λεπτά, την ξεφορμάρουμε και την αφήνουμε να κρυώσει εντελώς.Σε ένα μπολ ανακατεύουμε τα 2 υλικά με ένα σύρμα. Αφού κρυώσει καλά η βασιλόπιτα, τη γυρνάμε ανάποδα για να έχουμε το ίσιο μέρος επάνω για πιο εύκολη και καλαίσθητη διακόσμηση. Καλύπτουμε προσεκτικά την επιφάνεια και τα πλαϊνά με το γλάσο. Έπειτα, τη βάζουμε σε προθερμασμένο φούρνο στους 170°C για 3 λεπτά μέχρι να γίνει διάφανο το γλάσο. H ποσότητα του γλάσου είναι αρκετή για να καλύψει ομοιόμορφα όλη τη βασιλόπιτα, μόλις όμως μπει στον φούρνο θα μείνει μια πολύ λεπτή στρώση.Σε μια κατσαρόλα ζεσταίνουμε το νερό με το μέλι και, μόλις πάρει μία βράση, ρίχνουμε τις φλούδες από το μανταρίνι. Αποσύρουμε από τη φωτιά και σκεπάζουμε με μεμβράνη. Όταν κρυώσουν οι φλούδες, τις βγάζουμε από το σιρόπι, τις στεγνώνουμε με χαρτί κουζίνας και με κουπάτ σε σχήμα αστεριού «κόβουμε» αστεράκια.Αφού κρυώσει το γλάσο πάνω στη βασιλόπιτα, την αχνίζουμε. Αν θέλουμε, μπορούμε να φτιάξουμε πατρόν από χαρτόνι σε σχήμα αστεριών, τα οποία θα τοποθετήσουμε πάνω στη βασιλόπιτα πριν την αχνίσουμε, για να μείνει το αποτύπωμα του αστεριού επάνω.Τέλος, τοποθετούμε στη βασιλόπιτα εδώ και εκεί τα αστεράκια από φλούδες μανταρινιού (τα αλείφουμε με λίγο από το σιρόπι για να κολλήσουν) και τα μαρόν γκλασέ ή τα απλά βρασμένα κάστανα.
Κάστανα,Μανταρίνι,Μέλι,Χριστούγεννα